योगी के गढ़ में गरजीं प्रियंका, मोदी-माया और अखिलेश पर जमकर किया प्रहार
सपा-बसपा पर हमला बोलते हुए उन्होंने कहा, "आप जानते हैं कि यहां कांग्रेस सरकार के दौरान स्थापित गन्ना मिलों को किसने बंद किया। सपा और बसपा की सरकार ने उन मिलों को बंद कर दिया और वे कह रहे हैं कि कांग्रेस भाजपा के साथ मिलकर काम कर रही है। मैं पूछना चाहती हूं- आपके कठिन समय में वे आपके साथ क्यों नहीं खड़े होते?"
गोरखपुर. कांग्रेस पार्टी की महासचिव प्रियंका गांधी ने आज उत्तर प्रदेश के मुख्यमंत्री योगी आदित्यनाथ के गढ़ गोरखपुर में जमकर गरजीं। अपनी जनसभा के दौरान उन्होंने पीएम मोदी और सीएम योगी पर निशाना साधने के अलावा राज्य के पूर्व मुख्यमंत्रियों मायावती और अखिलेश यादव पर भी जमकर प्रहार किया।प्रियंका गांधी ने अपने भाषण में कहा कि जबसे योगी आदित्यनाथ मुख्यमंत्री बने हैं, तभी से वो लोगों की समस्याओं को नहीं सुन रहे हैं और हवाई जहाज में चढ़कर चले जाते हैं। उन्होंने कहा, "अमित शाह कहते हैं कि अब यूपी में अपराधियों को ढूंढ़ना पड़ता है तो दूरबीन की जरुरत होती है लेकिन उनके साथ मंच पर अजय मिश्रा टेनी बैठे थे। मैं कहती हूं कि दूरबीन छोड़िये और चश्मा लगाइए।"कांग्रेस नेता इतने पर ही नहीं रुकीं, उन्होंने आगे कहा कि कांग्रेस ने रेल, हवाई अड्डा सब कुछ बना के दिया। भाजपा ने 70 सालों की मेहनत 7 सालों में गंवा दी। सारी संपत्तियां बेच डालीं। उन्होंने कहा कि हवाई चप्पल वालों को हवाई जहाज में बिठाने का सपना दिखाया गया था लेकिन पेट्रोल डीजल के बढ़ती कीमतों ने मोटरसाइकिल से उतार कर पैदल चलने पर मजबूर कर दिया है। सपा-बसपा पर हमला बोलते हुए उन्होंने कहा, "आप जानते हैं कि यहां कांग्रेस सरकार के दौरान स्थापित गन्ना मिलों को किसने बंद किया। सपा और बसपा की सरकार ने उन मिलों को बंद कर दिया और वे कह रहे हैं कि कांग्रेस भाजपा के साथ मिलकर काम कर रही है। मैं पूछना चाहती हूं- आपके कठिन समय में वे आपके साथ क्यों नहीं खड़े होते?"किसानों का विषय उठाते हुए उन्होंने कहा कि लखमीपुर खीरी में जिस तरह से किसानों की हत्या की गई और उनकी बिल्कुल सुनवाई नहीं हुई उस तरह से सरकार ने दिखाया कि किसानों की इस देश में बिल्कुल सुनवाई नहीं होती है। आज अगर किसान प्रताड़ित है तो सरकार उसकी थोड़ी-सी भी मदद करने के लिए तैयार नहीं है। प्रियंका गांधी ने कहा, "मैं आपके लिए लडूंगी, कांग्रेस आपके लिए लड़ेगी। मैं आपको वो शक्ति देना चाहती हूं। 40 फीसदी महिलाएं जब राजनीति में आएगी तो वो राजनीति को बदल देंगी।"